PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FV/3/1/001 	Bratislava, 14. januára 2013	

Protimonopolný úrad Slovenskej republiky, odbor koncentrácií v správnom konaní 
č. 0001/OK/2013 začatom dňa 03.01.2013 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi SGL CARBON Beteiligung GmbH,  so sídlom Söhnleinstraße 8, 65201 Wiesbaden, Nemecko a Lindner Aktiengesellschaft Decken-, Boden-, Trennwandsysteme, so sídlom Bahnhofstraße 29, 94424 Arnstorf, Nemecko prostredníctvom ich splnomocneného zástupcu advokátskej kancelárie PRK Partners s.r.o., so sídlom Hurbanovo námestie 3, 811 06, Bratislava, 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou vo vytvorení spoločného podniku SGL Lindner GmbH & Co. KG,  so sídlom Aufhausener Straße 1a, Arnstorf, D-94424 Arnstorf, Nemecko podnikateľov SGL CARBON Beteiligung GmbH, so sídlom Söhnleinstraße 8, 65201 Wiesbaden, Nemecko  a Lindner Aktiengesellschaft Decken-, Boden-, Trennwandsysteme, so sídlom Bahnhofstraße 29, 94424 Arnstorf, Nemecko, na základe Zmluvy o spoločnom podniku uzavretej medzi týmito podnikateľmi dňa 16.10.2012.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 03.01.2013 podaním zaevidovaným pod č. 9/2013 podnikateľmi SGL CARBON Beteiligung GmbH so sídlom Söhnleinstraße 8, 65201 Wiesbaden, Nemecko (ďalej len „SGL“) a Lindner Aktiengesellschaft Decken-, Boden-, Trennwandsysteme so sídlom Bahnhofstraße 29, 94424 Arnstorf, Nemecko (ďalej len „Lindner“) prostredníctvom ich splnomocneného zástupcu advokátskej kancelárie PRK Partners s.r.o.,  so sídlom Hurbanovo námestie 3, 811 06, Bratislava (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla vytvorením spoločného podniku tak, ako je uvedené vo výroku tohto rozhodnutia.  

2.	Na základe Oznámenia koncentrácie sa dňa 03.01.2013 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0001/OK/2013.

3.	Doručením oznámenia koncentrácie začala plynúť v súlade so znením § 11 ods. 1 zákona dňa 04.01.2013 lehota 25 pracovných dní na vydanie rozhodnutia vo veci predmetnej koncentrácie.

4.	Na základe skutočností predložených v Oznámení koncentrácie, úrad dospel k záveru, že v predmetnom prípade ide o vytvorenie spoločného podniku -  spoločnosti SGL Lindner GmbH & Co. KG,  so sídlom Aufhausener Straße 1a, Arnstorf, D-94424 Arnstorf, Nemecko (ďalej len „JV-SGL Lindner“), ktorý bude spoločne kontrolovaný spoločnosťami SGL a Lindner a ktorý bude trvale vykonávať všetky funkcie samostatného ekonomického subjektu, a teda že v prípade predmetnej transakcie ide o koncentráciu podľa § 9 ods. 5 zákona. Táto podlieha kontrole úradu podľa § 10 ods. 1 písm. b bod 3. zákona.

5.	Účastníkmi konania a účastníkmi koncentrácie v prípade predmetnej koncentrácie sú podnikatelia SGL a Lindner, ktorí sú zakladateľmi predmetného spoločného podniku a budú nad ním vykonávať spoločnú kontrolu.

6.	Ako vyplýva z Oznámenia koncentrácie SGL je holdingová spoločnosť založená za účelom držby a správy podielov v iných spoločnostiach. Spoločnosť je súčasťou Skupiny SGL, ktorej materskou spoločnosťou je spoločnosť SGL Carbon SE so sídlom Söhnleinstraße 8, 65201 Wiesbaden, Nemecko. Skupina SGL je jedným z popredných svetových výrobcov výrobkov na báze uhlíka, ktorá pôsobí na celom svete a najmä v Európe. Portfólio Skupiny SGL siaha od uhlíkových a grafitových produktov až po uhlíkové vlákna a kompozity. 
Portfólio produktov Skupiny SGL zahŕňa tiež materiály vyrobené z prírodného grafitu a distribuované pod ochrannou známkou ECOPHIT®. Z materiálu ECOPHIT ako základného materiálu Skupina SGL vyrába najmä špecifické aktivačné komponenty pre použitie vo vykurovacích a chladiacich stropových systémoch, ktorými sú ECOPHIT ľahké konštrukčné panely. ECOPHIT ľahké konštrukčné panely sú na trhu ponúkané až po ďalšom spracovaní tretími stranami, tzv. “SGL Partnermi“, ako súčasti individuálnych vykurovacích a chladiacich stropných systémov. Skupina SGL pôsobí na území SR prostredníctvom dovozov grafitových elektród, katód a výmuroviek pecí a špeciálnych grafitových produktov.

7.	Spoločnosť Lindner je spoločnosť patriaca k Skupine Lindner. 
Celková podnikateľská činnosť Skupiny Lindner, ktorej materskou spoločnosťou je Lindner  Group KG so sídlom Bahnhofstraße 29, 94424 Arnstorf, pozostáva z troch podnikateľských oblastí: 
(1) oblasť stavebníctva v segmentoch fasád, izolačných technológií, inštalačných a servisných služieb, 
(2) oblasť projektového developmentu a nehnuteľného majetku (vrátane aktivít v oblasti poľnohospodárstva a lesníctva), ako aj 
(3) hotelierstva a gastronómie. 
V oblasti stavebníctva spoločnosť Lindner okrem iného vyrába aj vykurovacie a chladiace stropy a ponúka individualizované vykurovacie a chladiace systémy pre svojich zákazníkov. Portfólio výrobkov súvisiacich s vykurovacími a chladiacimi systémami zahŕňa kovové stropy, bezšvíkové sadrokartónové stropy, vysoko výkonné stropy, stropné plachty, stropy vyrobené na mieru, stenové systémy, povrchy, podlahové systémy a solárne chladiace systémy.
Skupina Lindner pôsobí na území SR najmä v oblasti dodávky a montáže interiérových výrobkov pre zákazníkov a hlavných dodávateľov stavieb. 

8.	Hlavným predmetom činnosti spoločnosti JV-SGL Lindner bude výroba tzv. Rigid Boards (samonosné na grafitovej báze založené komponenty pre vykurovacie a chladiace stropy a ich distribúcia zákazníkom).

Záver

9.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia alebo v dôsledku koordinácie súťažného správania, ktoré by bolo v rozpore s § 4 ods. 1 zákona.

10.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu . 

11.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová	  	 
poverená zastupovaním riaditeľa
odboru koncentrácií		

Rozhodnutie sa doručuje:

JUDr. Peter Oravec
advokát a konateľ
PRK Partners s.r.o.
Hurbanovo nám.3
811 06 Bratislava